Here is a page extracted from Wikipedia that may contain CSS, HTML, and a lot of unformatted text.

Title: Valle d'a Cinca
Content: Ista fualla ye escrita en l'aragonés d'a valle de Puertolas.

A valle d'a Cinca (en aragonés stándard val d'a Cinca) ye a forma como se'n dice de normal d'a valle que forma o río dito pasando per o Sobrarbe, partindo de tan d'alto como o Forato d'as Debotas, en o municipio de Tella-Sin, ta pasato o congosto d'Entremont en la uno d'Abizanda. Ixo ye, per un regular, decir-ne d'o transecto que queda d'entre as Sierras Interiors y as exteriors d'o complexo cheografico pirenenco. A valle d'a Cinca ye l'eixe prencipal d'ista comarca, recevindo mica per baixo d'a suya metat (en l'Aínsa) l'augua de l'Ara. Tamién se'n dice a sobén asinas d'a cuenca que va fendo o río mesmo cuan que tira mes ta baixo a través d'o Semontano y d'a tierra de Fraga.

En o paso suyo per o Sobrarbe, a Cinca recibe l'augua, en sentito norte-sud y per o canto de levante, d'o río Irués en La Infortunada-Badaín, y A Nata en Cherbe, y mesmo per o canto ueste a Yaga en l'Hespital de Tella, o Bellós en Escalona, l'Ara en l'Aínsa y mes luego a Susía en Ligüerre. En o transcurso d'a valle per o Sobrarbe, a Cinca se represa en La Enfortunada (0,4 hm3), Mediano (436 hm3) y O Grau (401 hm3, pos a presa ye en o Semontano pero l'embalse queda parcialment en Sobrarbe).

Protección
L'alta valle d'a Cinca ye una zona d'especial protección pa las aus (ZEPA) (ES0000279) que cubre un aria de 147,08 km² entre os municipios de Bielsa, Fanlo, A Fueva, Chistén, A Buerda, A Espunya, Puértolas, O Pueyo d'Araguás, Sant Chuan de Plan y Tella-Sin.

Referencias

Vinclos externos

 Información d'a valle d'a Cinca

Se veiga tamién 
Hombre cerrudo.
Hombre de Mataire.

Cinca
Cinca
Zonas d'especial protección pa las aus d'Aragón